[Clemens Episcopus servus servorum Dei, dilectis filiis Simoni Priori Monasterii sancti Dionysii de Nogento ejusdemque fratribus tam præsentibus, quàm futuris regularem vitam professis in perpetuum. Religiosis desideriis dignum est, facilem præbere consensum ut fidelium devotio celerem sortiatur effectum et tanto libentius sacræ religionis, observantiæ, et aliis bonis operibus insistat quando se senserit ab Apostolica sede in pio et beato proposito benigne confoveri. Eapropter, dilecti in Domino filii, vestris justis postulationibus gratum impartientes assensum præfatum Monasterium sancti Dionysii de Nogento in quo Domino mancipati estis obsequio ad exemplar fœlicis memoriæ prædecessoris nostri Alexandri Papæ, beati Petri et nostra protectione suscipimus, et præsentis scripti privilegio communimus statuentes ut quascumque possessiones quæcumque bona idem cœnobium in præsentiarum juste et Canonice possidet aut in futurum concessione Pontificum, largitione Regum vel Principium, oblatione fidelium seu aliis modis præstante Domino poterit adipisci, firma vobis vestrisque successoribus et illibata permaneant, in quibus, hæc propriis duximus esse ponenda vocabulis. Ecclesiam beati Hilarii de Nogento cum cappellaniis et appendiciis suis, Burgum sancti Dionysii liberum et absolutum ab omni jurisdictione et exactione alicuius, furnos, piscariam in eadem Villa, molendina, nemus de Croisillis et calefactiones de nemoribus Comitis et reparationes ad domos proprias, ruricolas circa aquam Eduliæ, et ultra aquam cum propriis meteriis, decimam telonei ejusdem Castri. In his omnibus Burgensibus videlicet et rusticis totum dominium præter duellum. Ecclesiam sanctæ Mariæ de Margon, duos modios decimæ apud Arcias, Ecclesiam de Petra Fixa, Ecclesiam sancti Martini de Brunellis, Ecclesiam de Campo Rotundo, capellam sanctæ Mariæ Magdalenæ de Ferraria, Ecclesiam de Cedroerillo, Ecclesiam S. Andreæ de Fretiniaco, Ecclesiam S. Albini de alio Campo Rotundo, Ecclesiam S. Petri de Harponvillario cum appendiciis suis, Ecclesiam S. Hilarii de Bellonvilla, Ecclesiam sanctæ Anastasiæ de Nonvillario, Ecclesiam S. Martini de Universio cum appendiciis suis, Capellam de Oroneo, Ecclesiam de Flaciaco cum appendiciis suis, domum in Carnotensi urbe, et omnia quæ ibidem rationabiliter possidetis, rusticos apud Roemvillam et quæcumque alia in Carnotensi Parrochia canonice possidetis, Ecclesiam sancti Petri de Bosvilette cum appendiciis suis quæ in eadem Parrochia sita est, Ecclesiam sancti Petri de Cetone cum Burgo, et molendinis, et furno, et rusticis, et appendiciis suis, Ecclesiam S. Vulphacii cum appendiciis suis, et quęcumque in Cænomanica Parrochia possidetis, Ecclesiam S. Martini de Berzelis, Ecclesiam S. Petri de Brueria, Ecclesiam S. Andoënis de Verreriis, Ecclesiam S. Martini de Beloup cum appendiciis suis, Ecclesiam de Gimagiis, Ecclesiam sanctæ Mariæ de Buré, Ecclesiam de Tadenti Villa prope Mauritaniam cum quadam parte decimæ. Decimam de Burethe, Ecclesiam S. Petri et S. Joannis de Mannis cum agripenno prati, decimas apud Cerbon, Ecclesiam de Comblou, decimas apud Corgon, Ecclesiam S. Martini de Loisel; Ecclesiam S. Præsceti, Ecclesiam S. Gervasii de Fannis, Ecclesiam S. Germani de Loscio cum capellaniis et appendiciis suis, Ecclesia scilicet Beatæ Mariæ, et Ecclesiam beati Maenti, et Ecclesiam S. Joannis quæ sunt positæ in Mauritani castro, decimam Telonei de Mauritania cum furno, decimam pasnagii de Resnou, et de eodem nemore calefactiones, et reparationes domorum Monachorum de Loscio, quidquid juris habetis in Ecclesia sancti Hilarii juxta sanctam Ceronam, decimam de Tesvallo, decimam apud Ortum robur, decimam apud Lineroles, decimam de Corbeon, et quidquid juris habetis in Parrochia Sagiensi in cœmiteriis primitiis Burgensibus, molendinis in agris, pratis sive aliis possessionibus vobis authoritate sedis Apostolicæ confirmamus. Liceat etiam vobis in Ecclesiis vestris Presbyteros eligere et Diœcesano Episcopo præsentare quod si idonei fuerint ab ipso gratis et absque pravitate aliqua curam animarum suscipiant eique de plebis cura rationem reddant. Vobis autem pro rebus temporalibus debitam subjectionem exhibeant adiicientes insuper authoritate Apostolica prohibemus ut nulli Archiepiscopo vel Episcopo liceat in prædictum Monasterium vel in vos interdicti vel excommunicationis sententiam promulgare aliquasque consuetudines ibi exigere, seu alicuius gravaminis causa manum apponere vel Missas publicas, seu stationes sine assensu vestro celebrare, quatenus ab omni servitii secularis infestatione securi, omni gravamine mundanæ oppressionis remoti in sanctæ religionis observatione seduli ac quieti Domino annuente permaneatis; si verò in atrio vestro, vel in sanguinis effusione, vel in verborum illatione, sive in aliquo hujusmodi violentiam contigerit irrogari, forte nequaquam propter hoc à divinis Ecclesia nequaquam prohibeatur officiis. Libertates siquidem et immunitates necnon antiquas et rationabiles consuetudines vestro Monasterio concessas et hactenus observatas ratas habemus easque futuris temporibus illibatas manere sancimus. Chrisma verò, oleum sanctum consecrationes altarium seu Basilicarum, ordinationes clericorum qui ad sacros ordines fuerint promovendi et cætera Ecclesiastica Sacramenta à Diœcesano suscipiatis Episcopo, si quidem Catholicus fuerit, et gratiam et communionem Apostolicæ sedis habuerit. Et ea gratis et absque pravitate aliqua vobis voluerit exhibere. Alioquin vobis liceat quemcumque malueritis adire antistitem Catholicum qui nimirum nostra fultus authoritate quod postulatur indulgeat, sepulturam præterea ipsius loci liberam esse decernimus ut eorum devotioni et extremæ voluntati qui se illic sepeliri deliberaverint, nisi forte excommunicati sint nullus obsistat salva tamen justitia illarum Ecclesiarum à quibus corpora mortuorum assumuntur. Ecclesiarum vestrarum decimas quæ à laicis obtinentur, si secundum Dominum eorum potestati subtrahere vestræ religionis reverentia poterit ad vestram et pauperum gubernationem vobis liceat possidere; præcipimus etiam ut omnes Ecclesiæ seu capellæ vestræ et cimeteria sint omnis exactionis immunia præter consuetam Episcopi paratam, et justitiam in Presbyteros si adversus sui ordinis offenderint dignitatem. Prohibemus etiam ut infra fines Parochiarum vestrarum, nullus Ecclesiam vel oratorium sine assensu vestro ædificare præsumat salvis tantum privilegiis Romanorum Pontificum. Sancimus insuper ut donationes et alienationes quæ de possessionibus capituli vestri, et locorum vestrorum absque consensu ipsius capituli vel majoris partis et sanioris à quadraginta annis infra illicita factæ sunt legitimè revocentur, et ne de cætero taliter fiant authoritate Apostolica prohibemus. Confirmamus etiam ne cellarum vestrarum ubilibet positarum fratres pro qualibet interdictione vel excommunicatione divinorum officiorum suspensionem patiantur. Sed tam Monachi ipsi et famuli eorum et qui se Monasticæ devotioni devoverunt clausis Ecclesiarum januis non admissis divinæ servitutis officia celebrant, et sepulturæ debita peragant concedimus etiam urbis laicos seu clericos seculares liberos et absolutos nisi pro certis criminibus excommunicati sunt ad conversionem seu sepulturam per loca vestra suscipere, pro altaribus quoque et Ecclesiis vestris nulli Episcoporum facultas sit gravamen aliquod vobis aut molestias irrogare, sed quidquid juris in eis habuistis Canonice in futurum habeatis. Inhibemus etiam ne terras seu possessiones alias et thesauros Ecclesiarum vestrarum liceat alicui vendere seu alio modo alienare, vel loco pignoris obligare vel alicui fratrum vestrorum fidejubere absque consensu Capituli vestri aut majoris et sanioris partis quod si factum fuerit decernimus irritandum. Paci quoque et tranquillitati vestræ paterna in posterum sollicitudine providere volentes authoritate Apostolica prohibemus, ut infra clausuras locorum seu Grangiarum vestrarum, seu Cœmeteriorum ambitum nullus violentiam, seu furtum committere vel sacrilegium, ignem apponere, hominem capere vel interficere aut quamlibet personam ausu temerario l?dere audeat. Decernimus ergo ut nulli omnino hominum fas sit præfatum Monasterium, et loca ei subdita temerè perturbare aut eorum possessiones auferre, aut ablata temerè retinere, minuere seu quibuslibet vexationibus fatigare, sed omnia integrè conserventur eorum pro quorum gubernatione ac sustentatione concessa sunt usibus omnimodis profutura salva sedis Apostolicæ authoritate, et Cluniacensis Monasterii ad quod spiritualiter spectat debita reverentia. Si qua igitur in futurum Ecclesiastica sæcularisve persona hanc nostræ constitutionis paginam sciens, contra eam temerè venire tentaverit, secundò tertióve commonita, nisi reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et à sacratissimo Corpore ac Sanguine Dei et Domini Redemptoris nostri Jesu Christi aliena fiat, atque in extremo examine districtæ ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum Judicem præmia æternæ pacis inveniant. Amen.]